钦定古今图书集成/理学汇编/学行典/第059卷 > 易经 > 《系辞》
## 钦定古今图书集成/理学汇编/学行典/第059卷 > 易经 > 《系辞》

知周万物而道济天下。

〈本义〉“知周万物”者，天也；“道济天下”者，地也。〈大全〉问：“‘《本义》云：‘知周万物者，天也；道济天下’者，地也’。是如何？”曰：“知是先知得较虚，故属之天；‘道济天下’，则普济万物，实惠及民，故属之地。”

仁者见之谓之仁，知者见之谓之知。

〈大全〉节初齐氏曰：“知者，见之于未动之先，而识其复而干事之体，故曰知。”朱子曰：“万物各具是性，但气禀不同，各以其性之所近者窥之。故知者只见得他贞静处，便以为知。”

知崇礼卑，

〈本义〉“穷理则知崇”，“如天而德崇。”〈大全〉建安丘氏曰：“圣人之知，如天之崇，故所知日进于高明而德崇。”潜室陈氏曰：“《易》言知崇”，即《中庸》“尊德性、致广大、极高明底事。”